૨૦૧૪માં જમ્મુ-કાશ્મીર વિધાનસભાની ચૂંટણીમાં ભાજપને ૨૫ બેઠકો મળી હતી. જ્યારે પીડીપીને ૨૮ બેઠકો મળી હતી. એ સિવાય નેશનલ કોન્ફરન્સને -૧૫, કોંગ્રેસને -૧૨ અને અન્યોને ૭ બેઠકો મળી હતી. આ સંજોગોમાં ભાજપ અને પીડીપીમાંથી કોઈ એક પક્ષને સાથે રાખીને જ સરકાર બની શકે તેમ હતી. અત્યંત પેચીદી પરિસ્થિતિમાં ભાજપ અને પીડીપીએ સાથે મળીને સરકાર રચવાનો નિર્ણય કર્યો. આ ગઠબંધન અસાધારણ હતું. એ વખતે પીડીપીના નેતા મુફ્તી મહંમદ સૈયદ હયાત હતા. પીડીપીની એકંદર ઇમેજ પાકિસ્તાન તરફી અને કાશ્મીરના ઉગ્રવાદીઓ પ્રત્યે સહાનુભૂતિ ધરાવનાર પક્ષ તરીકેની હતી. આવા પક્ષ સાથે ભાજપે ગઠબંધન કર્યું ત્યારે ભાજપની પણ ભારે ટીકા થઈ હતી, પરંતુ બંને પક્ષોએ જમ્મુ-કાશ્મીરના વિકાસના એજન્ડા પર સમજૂતી સાધી હતી. અન્યથા આરંભથી જ બંને પક્ષો વચ્ચે અનેક મુદ્દે મતભેદો પ્રવર્તતા હતા. મુફ્તી મહંમદ સઇદે મુખ્યપ્રધાન પદના શપથ લીધા પછી તુરંત જ વિવાદાસ્પદ વિધાન કર્યું હતું અને કાશ્મીરમાં ચૂંટણી યોજાઈ તેને માટે પાકિસ્તાન અને હુર્રિયતનો આભાર માન્યો હતો. મુફ્તીસાહેબના નિધન પછી તેમનાં પુત્રી મહેબુબા મુફ્તી મુખ્યપ્રધાન બન્યાં.